Covid-19-samevatting: Motsepe-familie skenk R1 miljardPatrice Motsepe (Foto: forbes.com) Die mynmagnaat Patrice Motsepe en sy familie het in samewerking met verskeie maatskappye en organisasies R1 miljard geskenk te midde van die Covid-19-pandemie in Suid-Afrika. Die geld word deur die Motsepe-stigting bewillig. Die maatskappye en organisasies sluit in die Motsepe-stigting, Sanlam, African Rainbow Capital en African Rainbow Minerals. Luidens ’n verklaring sal die geld onder meer gebruik word om nié net handreinigingsmiddels, ontsmettingsmiddels en toerusting aan te koop nie, maar ook water aan landelike en stedelike gebiede te verskaf deur die oprig van watertenks en die boor van boorgate. Leiers laat hulle toets vir Covid-19 Bantu Holomisa, die leier van die UDM, is Saterdag vir Covid-19 getoets. Holomisa het op sosiale media gesê hy het besluit om hom te laat toets in die lig van eerw. Kenneth Meshoe, leier van die ACDP, se toetsuitslae. Meshoe is positief vir Covid-19 getoets nadat hy vroeër vandeesmaand ŉ kerkbyeenkoms in Bloemfontein bygewoon het. Holomisa het sedertdien kontak met Meshoe gehad. Die UDM-leier het gesê hy sal nou in selfisolasie wees totdat hy sy toetsuitslae ontvang. Mosiuoa Lekota, leier van Cope, het hom ook vir Covid-19 laat toets nadat hy gedurende ŉ vergadering met Meshoe in aanraking was. Pres. Donald Trump. Foto: (Doug Mills/The New York Times via AP, Pool) Trump onderteken hulpfonds van triljoene Die Amerikaanse president Donald Trump het Saterdag ’n hulpfonds van 2 triljoen Amerikaanse dollar onderteken om Amerikaners gedurende die Covid-19-pandemie by te staan. Trump het gesê die hulpfonds sal onmiddellike verligting vir Amerikaners bring. SkyNews berig die hulpfonds is onderteken nadat die goewerneur van New York ’n dringende beroep gedoen het dat duisende hospitaalbeddens vir pasiënte met koronavirus verskaf word. Andrew Cuomo waarsku dat die situasie “weke en weke en weke” lank gaan duur.